Geskiedenis van die Voortrekkertapisserie in die Voortrekkermonument: Deel 3 – Afrikanergeskiedenis
"Begrafnis in die veld"
Geskiedkundige gegewens vir hierdie paneel is deur Coetzer uit Tregardt se dagboek gekry. Tregardt skryf op die 11de Maart 1837 dat die dogtertjie van juffrou Scheepers te sterwe gekom het. Op Sondag die 12de Maart het ook Anna Phillipina Susanna Scheepers na 'n lang siekbed van 5 maande te sterwe gekom. Tregardt skryf dat hy en Carolus die kiste gemaak het. Die begrafnis het omstreeks 3 uur die middag geskied. Die toneel dui die oomblik aan toe die kissie in die graf afgesak het. Louis staan met 'n Bybel in sy hande en het pas klaar gelees. Langs hom, met die grys hare staan "ou" skoolmeester Daniël Pfefer. Die res van die trek geselskap staan ook almal om die graf. Martha Tregardt staan heel links, en die weduwee Scheepers staan regs in rou. Laasgenoemde het 'n paar maande tevore haar man aan malaria afgestaan. Haar seuntjie met sy hond hou aan haar rok vas.
Op die kis lê 'n eenvoudige kransie van veldblomme, en 'n dogtertjie wil as laaste eerbewys 'n bossie veldblommetjies op die kis laat val. Die gebreekte boompie heel regs word gebruik as simbool van die jong lewe wat nie meer bestaan nie. Let gerus op die waens en osse in die agtergrond.